Návrh na zmenu bodu B. 2 uznesenia vlády Slovenskej republiky 
č. 552 zo 16. júna 2004

	Vláda SR svojim uznesením č. 552 zo 16. júna 2004 schválila model financovania Projektu výstavby závodu na výrobu automobilov spoločnosťou KIA a závodu na výrobu automobilových súčiastok Hyundai Mobis (ďalej len „Projekt“).

	Na základe tohto odsúhlaseného modelu financovania poskytlo Ministerstvo financií SR mestu Žilina návratnú finančnú výpomoc v sume 827,0 mil. Sk na výkup pozemkov a hrubé terénne úpravy.

	Podľa schváleného harmonogramu Projektu mala byť táto fáza prác ukončená koncom augusta 2004, čo znamenalo, že mesto mohlo vrátiť finančnú výpomoc do štátneho rozpočtu najneskôr do konca roka 2004.

	Vzhľadom k tomu, že realizácia harmonogramu projektu, najmä pokiaľ ide o činnosti financované z návratnej finančnej výpomoci, sa dostala do časového sklzu, nebolo možné dodržať pôvodný zámer citovaného uznesenia vlády, t.j. zabezpečiť návratnosť poskytnutých prostriedkov ešte v  r. 2004 do štátneho rozpočtu. 

	Z tohto dôvodu uznesením vlády SR č. 1245 z 15. decembra 2004 vláda SR zmenila termín vrátenia poskytnutých prostriedkov mestom Žilina do 30. apríla 2005.

	Keďže problémy súvisiace s výkupom pozemkov potrebných na realizáciu Projektu pokračovali aj v prvom štvrťroku 2005, o čom v ostatnom čase vláda SR niekoľkokrát rokovala, nemohli sa realizovať tie kroky zo schváleného modelu financovania Projektu, ktoré zabezpečujú štátu návratnosť jeho finančných prostriedkov.

	Podľa posledných krokov, ktoré vedú k odkúpeniu pozemkov Slovenským pozemkovým fondom, možno reálnosť vrátenia sumy 827,0 mil. Sk posunúť do konca marca 2006.

	Časový posun vo vratke návratnej finančnej výpomoci neovplyvní schodok  rozpočtu  verejnej správy na rok 2005, pretože sa s predmetnou vratkou do štátnych finančných aktív nepočítalo (o vrátení 827,0 mil. Sk v roku 2005 sa rozhodlo až po schválení rozpočtu verejnej správy na rok 2005).

	Zmena termínu je dôležitá aj pre mesto Žilina, pretože v prípade nevrátenia prostriedkov načas a pri naplnení podmienok zákona č. 583/2004 Z. z. o rozpočtových pravidlách územnej samosprávy, hrozí mestu zavedenie ozdravného režimu, prípadne možné následné zavedenie nútenej správy nad mestom podľa § 19, odsek 9 citovaného zákona. Treba zdôrazniť, že model financovania  Projektu netvorilo mesto.

	Ďalšia postupnosť modelu financovania a Projektu nie je dotknutá zmenou termínu vratky návratnej finančnej výpomoci. Mesto vráti návratnú finančnú výpomoc do štátnych finančných aktív v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.